Þjóðkjörnum fulltrúum, ráðherrum og embættismönnum hafa verið greidd of há laun síðustu þrjú ár. Uppsöfnuð ofgreidd laun eru alls um 105 milljónir króna.
Ár hvert uppfærir Fjársýsla ríkisins laun þjóðkjörinna einstaklinga, ráðherra og embættismanna í samræmi við tölur Hagstofunnar og Kjara- og mannauðssýslu ríkisins. Lög frá 2019 kveða á um þetta. Í ljós hefur komið að röng vísitala hefur verið notuð, frá því að lögin tóku gildi, til að reikna laun þessa hóps. Í stað þess að miða launahækkun við meðalbreytingu reglulegra launa ríkisstarfsmanna milli ára, eins og tilgreint er í lögunum, hefur viðmiðið verið launavísitala ríkisstarfsmanna. Mistökin komu í ljós við undirbúning launabreytinga fyrir árið 2022.
260 einstaklingar fengu ofgreidd laun og verður þeim gert að endurgreiða þau. Algengt er að fjárhæðin svari til um þriðjungs einna mánaðarlauna, hjá þeim sem fengu laun allt tímabilið, eða um 400 þúsund krónum á hvern einstakling að meðaltali. Endurgreiðslan verður ýmist dregin af launum eða kröfur stofnaðar í jöfnum hlutum í 12 mánuði. Meðal þeirra sem fengu ofgreidd laun eru forseti íslands, alþingismenn, dómarar, saksóknarar, lögreglustjórar og seðlabankastjóri.
Alþingismenn, ráðherrar og margir af æðstu embættismönnum þjóðarinnar hafa undanfarin þrjú ár fengið ofgreidd laun. Röng vísitala var notuð við útreikning launanna. 